Man, hond dood toe aanvallers losbrand | Netwerk24
Deur Brümilda Swartbooi 27 November 2019 19:46
'n Inwoner van Centurion en sy Rhodesiese rifrug, Max, het verbete teen hul aanvallers geveg voor albei Dinsdagnag by hul huis in Heuweloord doodgeskiet is.
Gerrie Nel (68) se vrou, Sandra, het teen Woensdagmiddag nog gesukkel om tot verhaal te kom.
Gerrie Nel. Hy was 'n lewenslustige mens, sê sy vrou, Sandra. Foto: Antoinette Alexander/Facebook
Dinsdagaand het Gerrie, sy vrou, asook hul kleindogter Lee-Handre Blom en haar verloofde, JP Nienaber, in 'n restaurant gaan eet. Dit was om afskeid te neem van JP en Lee-Handre wat Sondag na Nieu-Seeland verhuis.
JP en Lee-Handre het sowat 'n jaar lank by haar grootouers gewoon.
Sandra sê na die ete is hulle huistoe en almal het eers buite op die stoep gesit. Omstreeks 00:30 het sy gesê sy kry koud. Sy het nog nie eens in die bed geklim nie toe hoor sy skote.
Drie mans het volgens haar op haar man en JP afgestorm.
"Gerrie het geveg. Hy het die mans met 'n stoel gegooi. Toe Max sien daar is 'n geveg, wou hy vir Gerrie beskerm. 'n Koeël is deur Gerrie se bors en 'n koeël het vir Max ook getref," sê Sandra.
JP is ongedeerd.
Gerrie Nel was lief vir honde. Sy Skotse terriër, Bella, is ook in die skietvoorval by sy huis gewond.Foto: Antoinette Alexander/Facebook
Die egpaar se ander hond, Bella, 'n Skotse terriër, is ook getref, maar het oorleef. Sy is na 'n veearts gebring.
Volgens Sandra was daar 'n vierde verdagte wat buite die erf in 'n motor gewag het. Hulle het al vier in die motor gevlug.
"Gerrie het hier by die huis ingehardloop en gesê ek moet die polisie bel," sê Sandra, terwyl sy wys hoe Gerrie sy hand op sy bors gehou het.
Gerrie het by die tweede trappie voor die deur by die stoep inmekaargesak.
"Hulle het my man 'point blank' doodgeskiet, ek kan dit nie anders noem nie. Hoekom my man? Hoekom het hulle hom geskiet? Hy het niemand ooit kwaad gedoen nie."
Gerrie NelFoto: Antoinette Alexander/Facebook
Gerrie en Sandra het op hoërskool in Stilfontein ontmoet. Die egpaar was vir 45 jaar getroud. Hulle was volgens Sandra onafskeidbaar en het alles saam gedoen.
Hulle woon al 30 jaar in die huis waar die tragedie plaasgevind het.
Sandra moes hul drie dogters, Annelize Meyer, Antoinette Alexander en Estee Blom, Woensdagoggend inlig hul pa is dood.
In 'n Facebook-inskrywing het Antoinette gesê haar pa is te gou weggeruk. "Jou lag, jou snare en jou liefde sal ek nooit weer hoor nie. Hoekom pappa?" lui die inskrywing.
Mavela Masondo, polisiewoordvoerder in Gauteng, sê die polisie is steeds op soek na die verdagtes. Mense wat kan help met inligting kan 086 001 0111 bel.